钦定古今图书集成/历象汇编/历法典/第078卷 > 新法历引 > 天道
## 钦定古今图书集成/历象汇编/历法典/第078卷 > 新法历引 > 天道

“天体浑沦，穹然莫辨，必也相形酌理，判立界限，以为依据，而后推测之功可施。”则夫设立诸规，以著象数，为用甚大且急，较为历家首务也。新法总有四大规：一曰地平、一曰赤道、一曰黄道、一曰子午。四规阙一不可。盖地平规者，从人足所附极目四望之界而设也。人附地面所可望见者，天之半耳。其半恒绕于地下，人不可得而见也。即此可见不可见之界，而诸曜由是而出入，明暗昼夜，由是而分。因设此规，剖为四象，以应四方。象各限以九十度，是为地平经度，而各曜出入之方位以辨矣。又自地平上至天顶，设“距”等圈，以为地平纬度。而各曜渐升之度，以明各曜出地离赤道之纬度，并北极出地之数，皆可得而稽之矣。赤道规者，从南北二极相距正中之界而设也。古曰：“天行健”，又曰：“天左旋。”左旋而行健，则知南北必有其极矣。极也者，天体永久不动之两点，周天倚为环动之枢者也。〈极，非星也，云“极星” 者，盖指其最近极之星以命耳。〉如一极出地，必一极入地，其出入之度，惟《均历》家乃于二极相距最中之界，设有赤道一规，平分天体为南北。南者为外为阳，而北者为内为阴，其亘于天中也，终古不易。推步者毕赖之为准则，无容置议也。本规列度三百有六十、辰十有二，刻九十有六，天体一日一周之运，于是焉纪；昼夜刻分之永短，于是焉定；“黄道出入之广狭，于是焉齐，春秋二分之晷景，于是焉限，南北纬算，于是焉起，天地全圆，于是焉度。凡此皆其用也。”黄道规者，从太阳旋周一岁之界而设也。盖太阳行天一岁所周轨迹，旋以成规，是名“黄道。本规斜络于赤道，其半在南，最南界为冬至，其半在北，最北界为夏至。二道相交之两点为”春秋分，以故四平分之为象限。限各九十度者，是即二分、二至四正之限也，总计为三百六十度，十二剖之为宫，二十四剖之为节气，七十二剖之为候，盖用以节七曜列宿之行，用以审日月交食之限，至较著也。子午规者，从诸曜升降度适中之界而设也。太阳一日旋天一周，见于东方，渐升至高为正午，此地平以上东半昼分。过午向西，渐底地平，是为西半昼分，乃谓之“降。”他曜皆然。于此升降度之中界立有一规，名为“子午诸曜际。”此谓为在子、在午。是规透过赤道及地平各二极，其偕赤道地平而交为直角也，恒然不动。但人在地面南北迁，此规惟一；东西迁，则随在各异也。〈与地平同〉已上四规，各有本用所系，非小历家测候欲求“七政行度”、《会望》等诸法，舍此无从措手。以此未言象数，先以“详明诸规”为首务也。

一系赤道有恒动、恒不动二用。恒不动者，以定各方时刻，恒动者以相交相割于黄道也。俗谓赤道有二者，盖即指此二用，非实有二道也。《二系》赤道正居天顶，则两极适与地平相当。至若赤道斜交地平之所，则极出地度数，即赤道距天顶度数矣。其经度即过极圈，纬度即距等圈也。

《三系》黄道与赤道斜交。故其极自有本极，谓之黄极。黄极者。恒星与太阳本行之枢也。论二道最远之距。〈即“南至” 、“北至” 之距。〉“今古不同。”今测定为天度二十三度三十一分三十秒。上古较多数十分，后此则渐减矣。

四系周天诸道，用立多规，以便测验。但其为规也，非止旋周一线而已，盖一满平圆面也。面为各曜之所经行，故谓之道。某曜在某面上，即谓之在某道云。